CELEX: 32022R0511
Language: sl
Date: 2022-03-30 00:00:00
Title: Izvedbena uredba Komisije (EU) 2022/511 z dne 30. marca 2022 o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za ribolov s plovili z vlečnimi mrežami tipa „volantina“ v teritorialnih vodah Slovenije

31.3.2022   
               
               
                  SL
               
               
                  Uradni list Evropske unije
               
               
                  L 103/7
               
            
         IZVEDBENA UREDBA KOMISIJE (EU) 2022/511
         z dne 30. marca 2022
         o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za ribolov s plovili z vlečnimi mrežami tipa „volantina“ v teritorialnih vodah Slovenije
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (1) ter zlasti člena 13(5) Uredbe,
         ob upoštevanju naslednjega:
         
                     (1)
                  
                  
                     Člen 13(1) Uredbe (ES) št. 1967/2006 prepoveduje uporabo vlečnega orodja znotraj pasu 3 navtičnih milj od obale oziroma do izobate 50 m, kadar je ta globina dosežena na krajši razdalji od obale.
                  
               
                     (2)
                  
                  
                     Na zahtevo države članice lahko Komisija odobri odstopanje od člena 13(1) Uredbe (ES) št. 1967/2006, pod pogojem da so izpolnjeni določeni pogoji iz člena 13(5) in (9).
                  
               
                     (3)
                  
                  
                     Z Izvedbeno uredbo Komisije (EU) št. 277/2014 (2) je bilo prvič odobreno odstopanje, veljavno do 23. marca 2017, od prvega pododstavka člena 13(1) za uporabo plovil z vlečnimi mrežami tipa „volantina“ v teritorialnih vodah Slovenije na manj kot 50 metrih globine na območju med 1,5 in 3 navtičnimi miljami od obale.
                  
               
                     (4)
                  
                  
                     Podaljšanje odstopanja je bilo odobreno do 27. marca 2020 z Izvedbeno uredbo Komisije (EU) 2017/2383 (3).
                  
               
                     (5)
                  
                  
                     Komisija je 28. februarja 2020 od Slovenije prejela zahtevek za podaljšanje odstopanja po 27. marcu 2020. Slovenija je predložila osnutek novega načrta upravljanja ter poročilo o spremljanju in izvajanju načrta upravljanja, ki upravičuje podaljšanje odstopanja glede na zahteve iz Uredbe (ES) št. 1967/2006 in Uredbe (EU) 2019/1241 Evropskega parlamenta in Sveta (4). Zahtevek zadeva plovila, ki se že več kot pet let ukvarjajo z ribištvom, ne bodo povečala ribolovnega napora v prihodnosti in izvajajo posodobljen načrt upravljanja, ki ga je Slovenija sprejela 18. avgusta 2021 (5) v skladu s členom 19(2) Uredbe (ES) št. 1967/2006. Navedena plovila so vključena na seznam, ki je bil Komisiji sporočen v skladu z zahtevami iz člena 13(9) Uredbe (ES) št. 1967/2006.
                  
               
                     (6)
                  
                  
                     Na plenarnem zasedanju Znanstvenega, tehničnega in gospodarskega odbora za ribištvo (STECF) (6), ki je potekalo od 6. do 10. julija 2020, so bili pregledani posodobljeni načrt in pogoji za odstopanje. STECF je ugotovil, da je posodobljeni načrt celovit in da je v njem upoštevana večina njegovih pripomb. Glede na nove informacije, ki jih je predložila Slovenija, je STECF ugotovil, da so pogoji za odstopanje še vedno izpolnjeni.
                  
               
                     (7)
                  
                  
                     Odstopanje, ki ga je zahtevala Slovenija, izpolnjuje pogoje iz člena 13(5) in (9) Uredbe (ES) št. 1967/2006.
                  
               
                     (8)
                  
                  
                     To odstopanje je zlasti utemeljeno s posebnimi geografskimi ovirami, saj teritorialne vode Slovenije na nobeni točki ne dosežejo globine 50 metrov. Brez odstopanja bi se plovila z vlečnimi mrežami tipa „volantina“ lahko uporabljala le zunaj območja, oddaljenega 3 navtične milje od obale, kjer so ribolovna območja znatno omejena z območjem, namenjenim trgovskim plovnim potem.
                  
               
                     (9)
                  
                  
                     Načrt upravljanja vsebuje vse relevantne opredelitve zadevnega ribolova in zagotavlja, da se ribolovni napor v prihodnosti ne bo povečal, saj se bodo dovoljenja za ribolov izdala le za določenih 12 plovil, ki jih je Slovenija že odobrila za ribolov.
                  
               
                     (10)
                  
                  
                     Ribolov z vlečno mrežo tipa „volantina“, ki je mešani ribolov, ne more potekati z drugimi orodji, ki niso težja orodja tipa „tartana“ (ki pa lahko povzročijo večji stik z morskim dnom in večji ulov pridnenih vrst), ter ne ovira dejavnosti plovil, ki lovijo z orodji, ki niso vlečne mreže, potegalke ali podobne vlečne mreže. Poleg tega ribolov z vlečno mrežo tipa „volantina“ nima znatnega vpliva na morsko okolje, vključno z zaščitenimi habitati, saj je STECF ugotovil, da poteka na blatnih območjih, se ne izvaja v občutljivih habitatih in so stopnje zavržkov nizke.
                  
               
                     (11)
                  
                  
                     Odstopanje, ki ga je zahtevala Slovenija, se nanaša na omejeno število le 12 plovil. Registrske številke teh plovil so navedene v načrtu upravljanja.
                  
               
                     (12)
                  
                  
                     Zadevne ribolovne dejavnosti izpolnjujejo zahteve iz člena 4(1) Uredbe (ES) št. 1967/2006, ki z odstopanjem omogoča ribolov nad zaščitenimi habitati, če se ta pod določenimi pogoji izvaja brez dotikanja dna, poraslega z morsko travo.
                  
               
                     (13)
                  
                  
                     Zahtevano odstopanje je v skladu s členom 8(1)(h) Uredbe (ES) št. 1967/2006, kakor je bil nadomeščen s členom 8(1) in oddelkom I dela B Priloge IX k Uredbi (EU) 2019/1241, saj zadeva plovila z vlečnimi mrežami, katerih mrežna očesa niso manjša od 40 mm.
                  
               
                     (14)
                  
                  
                     Zadevne ribolovne dejavnosti izpolnjujejo zahteve iz člena 9(3) Uredbe (ES) št. 1967/2006, kakor je bil nadomeščen s členom 8(1) in oddelkom I dela B Priloge IX k Uredbi (EU) 2019/1241, saj se pri mrežah tipa „volantina“ ne uporabljajo kvadratasta mrežna očesa, manjša od 40 mm.
                  
               
                     (15)
                  
                  
                     Plovila z vlečnimi mrežami tipa „volantina“ ne lovijo glavonožcev. STECF je opozoril, da ulov glavonožcev pri tem ribolovu ni zanemarljiv, in sklenil, da na podlagi zadnjega poročila o izvajanju načrta glavonožci predstavljajo le zelo majhno količino celotnega ulova teh vrst na območju.
                  
               
                     (16)
                  
                  
                     Slovenski načrt upravljanja vključuje ukrepe za spremljanje ribolovnih dejavnosti v skladu s tretjim pododstavkom člena 13(9) Uredbe (ES) št. 1967/2006 ter členov 14 in 15 Uredbe Sveta (ES) št. 1224/2009 (7).
                  
               
                     (17)
                  
                  
                     Ribolovne dejavnosti povil z vlečnimi mrežami tipa „volantina“ so ustrezno urejene tako, da je ulov vrst iz dela A Priloge IX k Uredbi (EU) 2019/1241 kar najmanjši, v skladu z merili iz člena 13(9)(c) Uredbe (ES) št. 1967/2006. STECF je opozoril, da prijavljeni ulovi teh vrst niso zanemarljivi, in sklenil, da glede na omejeno velikost ribolova z vlečno mrežo tipa „volantina“ ta ulov znaša skupaj nekaj deset ton, kar predstavlja le zelo majhno količino celotnega ulova teh vrst na območju.
                  
               
                     (18)
                  
                  
                     Zahtevano odstopanje bi bilo zato treba odobriti.
                  
               
                     (19)
                  
                  
                     Slovenija bi morala Komisiji pravočasno poročati v skladu z načrtom spremljanja, ki ga določa slovenski načrt upravljanja.
                  
               
                     (20)
                  
                  
                     Določiti bi bilo treba omejitev trajanja odstopanja, da se lahko v primeru, da iz poročila, predloženega Komisiji, izhaja, da je stanje ohranjenosti lovljenega staleža slabo, nemudoma sprejmejo popravni ukrepi v zvezi z upravljanjem ter da se lahko izboljša znanstvena podlaga in s tem tudi načrt upravljanja.
                  
               
                     (21)
                  
                  
                     Ker je odstopanje, odobreno z Izvedbeno uredbo (EU) 2017/2383, prenehalo veljati 27. marca 2020, bi bilo treba za zagotovitev pravne kontinuitete to uredbo uporabljati od 28. marca 2020. Zaradi pravne varnosti bi morala ta uredba začeti veljati čim prej.
                  
               
                     (22)
                  
                  
                     Ukrepi iz te uredbe so v skladu z mnenjem Odbora za ribištvo in ribogojstvo –
                  
               SPREJELA NASLEDNJO UREDBO:
         
            Člen 1
            Odstopanje
            Prvi pododstavek člena 13 Uredbe (ES) št. 1967/2006 se ne uporablja v teritorialnih vodah Slovenije, ne glede na globino, na območju med 1,5 in 3 navtičnimi miljami od obale za vlečne mreže tipa „volantina“, ki se uporabljajo na plovilih, ki izpolnjujejo naslednje zahteve:
            
                        (a)
                     
                     
                        imajo registrsko številko iz slovenskega načrta upravljanja, ki ga je Slovenija sprejela v skladu s členom 19(2) Uredbe (ES) št. 1967/2006,
                     
                  
                        (b)
                     
                     
                        se že več kot pet let ukvarjajo z ribištvom in ne bodo povečala ribolovnega napora v prihodnosti,
                     
                  
                        (c)
                     
                     
                        imajo dovoljenje za ribolov in izvajajo načrt upravljanja, ki ga je Slovenija sprejela v skladu s členom 19(2) Uredbe (ES) št. 1967/2006.
                     
                  
         
            Člen 2
            Načrt spremljanja in poročanje
            Slovenija Komisiji v treh letih od začetka veljavnosti te uredbe predloži poročilo, ki ga pripravi v skladu z načrtom spremljanja, določenim v načrtu upravljanja iz člena 1.
         
         
            Člen 3
            Začetek veljavnosti in obdobje uporabe
            Ta uredba začne veljati dan po objavi v Uradnem listu Evropske unije.
            Uporablja se od 28. marca 2020 do 27. marca 2023.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 30. marca 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  Uredba Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (UL L 409, 30.12.2006, str. 11).
         
            (2)  Izvedbena uredba Komisije (EU) št. 277/2014 z dne 19. marca 2014 o odstopanju od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za ribolov z vlečnimi mrežami tipa „volantina“ v teritorialnih vodah Slovenije (UL L 82, 20.3.2014, str. 1).
         
            (3)  Izvedbena uredba Komisije (EU) 2017/2383 z dne 19. decembra 2017 o podaljšanju odstopanja od Uredbe Sveta (ES) št. 1967/2006 glede najmanjše oddaljenosti od obale in najmanjše morske globine za ribolov s plovili z vlečnimi mrežami tipa „volantina“ v teritorialnih vodah Slovenije (UL L 340, 20.12.2017, str. 32).
         
            (4)  Uredba (EU) 2019/1241 Evropskega parlamenta in Sveta z dne 20. junija 2019 o ohranjanju ribolovnih virov in varstvu morskih ekosistemov s tehničnimi ukrepi, o spremembi uredb Sveta (ES) št. 1967/2006, (ES) št. 1224/2009 ter uredb (EU) št. 1380/2013, (EU) 2016/1139, (EU) 2018/973, (EU) 2019/472 in (EU) 2019/1022 Evropskega parlamenta in Sveta ter o razveljavitvi uredb Sveta (ES) št. 894/97, (ES) št. 850/98, (ES) št. 2549/2000, (ES) št. 254/2002, (ES) št. 812/2004 in (ES) št. 2187/2005 (UL L 198, 25.7.2019, str. 105).
         
            (5)  Sklep št. 34200-2/2021/3 z dne 18. avgusta 2021.
         
            (6)  Znanstveni, tehnični in gospodarski odbor za ribištvo (STECF) – poročilo s 64. plenarnega zasedanja (PLEN-20-02). Urad za publikacije Evropske unije, Luxembourg, 2020, ISBN 978-92-76-21081-8, doi:10.2760/325560, JRC121501 (https://stecf.jrc.ec.europa.eu/documents/43805/2684997/STECF+PLEN+20-02.pdf/0a7b5693-d2ad-433f-b24d-9cc7732fe1f8).
         
            (7)  Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Unije za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).